- And the winner is …Denmark!

Sådan lød det fredag formiddag i Minsk i Hviderusland, da præsidenten for det internationale ishockeyforbund (IIHF), René Fasel, afslørede, hvem der skal arrangere VM i 2018.

Afstemningen mellem Danmark og Letland, som var de to bejlere til arrangementet, faldt endda ud med stort flertal for Danmark.

Af de delegerede ved VM i ishockey stemte 95 på Danmark og 12 på Letland.

Glæden er kolosal i Danmarks Ishockey Union.

- Det er svært at få armene ned. Dette er en historisk dag for dansk ishockey og med tanke på det arbejde, der er lagt i at få dette VM til Danmark, så tør jeg godt sige, at det heller aldrig bliver overgået, siger formand Henrik Bach Nielsen.

- At vinde VM til Danmark i 2018 er en skelsættende begivenhed for vores sport, og både som dansker og formand for dansk ishockey, er jeg meget stolt. Efter 12 år i A-gruppen er det nu vores tur til at afholde VM og sammen med Sport Event Denmark og værtsbyerne Herning og København, kan vi nu trække i arbejdstøjet, siger den danske ishockeyformand i en pressemeddelelse.

De 64 kampe, som et A-VM i ishockey omfatter, afvikles over 17 dage. Kampene vil blive spillet i Jyske Bank BOXEN og i den kommende Royal Arena i København, hvor kulturborgmester Carl Christian Ebbesen (DF) jubler om kap med ishockeyformanden.

- Det er fantastisk, at København skal lægge is til A-VM i ishockey i 2018. At vi har vundet værtskabet viser, at København hører til blandt de bedste sportsbyer i verden.

- København og Herning kæmpede som bekendt om værtskabet for det internationale melodi grand prix, men jeg er helt sikker på, at vi får et rigtig godt samarbejde om afholdelsen af verdensmesterskabet i ishockey, siger Ebbesen.